  Туспуктэм: vk.com (Мисс Содружество - 2023, Уфа) Наталия Сильвестрова Уфаын йӧскалык чеберлыкъя но устолыкъя «Мисс Содружество – 2023» элькун конкурслы йылпумъянъёс лэсьтӥзы. Башкортостанысь Татышлы ёросын вордӥськем удмурт нылаш Ольга Ахметзянова «Мисс Энергия» ним басьтӥз. Со сярысь вожвылъяськонлэн «ВКонтакте» мерлыко вотэсысь бамаз ивортӥзы. « "Мисс Содружество" – туж бадӟым проект, кудӥз ке юрттэ калыкъёсты огазеяны. Мынам номинацие мыным кельше, мон туж шумпотӥ, малы ке шуоно мон самой умой но шулдыр энергия сётыны тырши зрительёслы » Ольга Ахметзянова, «Мисс Энергия» номинациын вормись Вожвылъяськонын чеберай вашкала удмурт куй (гур) быдэстӥз но учкисьёсты тыпыртонъёсын шулдыртӥз. Номерез пыр нылаш удмуртъёслэн лулчеберетэнызы, калыккылосэнызы (фольклор) тодматыны, солэсь чеберзэ, мурдалазэ возьматыны тыршиз. Ольга Ахметзянова удмурт-пор семьяын вордӥськиз, ӟуч кылын сяна, удмурт но пор кылъёсын рос-прос вераське, башкир но бигер кылъёсты вала. Сомында кылъёсты тодэмез-валмез улоназ туж юрттэ шуыса вера. « Тунсыко ведь со. Котькинэн но кыл шедьтыны быгатӥсько » Ольга Ахметзянова, «Мисс Энергия» номинациын вормись Ольга Ахметзянова Уфаысь эм университетын дышетске, пинь эмъясь луыны малпа. Ваньмон дыръяз удмурт кылын кылбуръёс гожъя, пӧртэм ужрадъёсы пыриське. Нылашлэн анай-атаез пичи дырысеныз ик сям-йылолъёсты гажан но яратон мылкыд пыӵатӥзы, со понна соос тау каре. Калыкезлэсь лулчеберетсэ вӧлмытонэз но утёнэз чеберай аслаз ужпуменыз нима.  Туспуктэм: vk.com (Мисс Содружество - 2023, Уфа) Вожвылъяськонын казах выжыысь Камиля Мырзаханова вормиз. Вожвылъяськонэ кыргыз, пор, мордва, узбек, башкир калыкъёсысь чеберайёс пыриськизы. Соос «Мисс Медиа», «Мисс Гармония», «Мисс Дружба», «Мисс Артистизм», «Мисс Этно» нимъёсты басьтӥзы. Озьы ик «Приз зрительских симпатий» номинациын онлайн амалэн быръем вормисез шараязы. « Милям ӵектосмылэн сыӵе узыр но бадӟым пуштросэз – ас калыктэ яратон, лулпушлэн чеберез но нылкышнолэн пӧртэм пало кужымез. Шумпотӥсько, туэ Башкортостан тӧролэн грантъёсъя фондэзлэсь юрттэт басьтӥмы но ӵектосмес яркыт но паськыт быдэстыны быгатӥм » Земфира Рашитова, ӵектослэн кивалтӥсез Тодэ вайытом, 2021-тӥ арын «Мисс Содружество» вожвылъяськонын удмурт нылаш «Мисс артистизм» ним басьтӥз. Ватсалом, Кез ёросын вордскем Елена Максимова чеберлыкъя но анайлыкъя «Миссис Вселенная – 2022» вожвылъяськон вормиз.  Тегъёс: Лулчеберет вожвылъяськон удмуртъёс Башкирия йӧслыкъёс чеберлык  